b'\n_START_ARTICLE_\nKuin surmaisi satakielen\n_START_SECTION_\nJuoni\n_START_PARAGRAPH_\nKuin surmaisi satakielen sijoittuu 1930-luvulle kuvitteelliseen Maycombin kaupunkiin Alabamaan. Kolmen vuoden ajanjakson kattava kertomus esitet\xc3\xa4\xc3\xa4n Jean Louise ("Scout") -tyt\xc3\xb6n n\xc3\xa4k\xc3\xb6kulmasta, joka on kirjan alkaessa kuusivuotias. Scout asuu asianajajais\xc3\xa4ns\xc3\xa4 Atticuksen ja vanhemman veljens\xc3\xa4 Jemin kanssa uneliaassa pikkukaupungissa, jossa lapset kasvavat ja k\xc3\xa4yv\xc3\xa4t koulua onnellisina. Atticus Finch kuitenkin ottaa asiakseen puolustaa oikeudenk\xc3\xa4ynniss\xc3\xa4 mustaa miest\xc3\xa4 (Tom Robinson), joka on syytettyn\xc3\xa4 valkoisen tyt\xc3\xb6n raiskauksesta. Atticus kuvataan oikeamielisen\xc3\xa4 henkil\xc3\xb6n\xc3\xa4, joka noudattaa omia korkeita moraalisia normejaan, mutta Maycombin kaupunki n\xc3\xa4ytt\xc3\xa4\xc3\xa4 asian edetess\xc3\xa4 ennakkoluuloisen ja rasistisen puolensa.\n_START_SECTION_\nOmael\xc3\xa4m\xc3\xa4kerrallisuus\n_START_PARAGRAPH_\nKuin surmaisi satakielen -romaania on kuvattu nuoren tyt\xc3\xb6n kasvutarinaksi, jossa on runsaasti kirjailijan omael\xc3\xa4m\xc3\xa4kerrallisia piirteit\xc3\xa4. Harper Lee kasvoi Alabamassa pieness\xc3\xa4 Monroevillen kaupungissa, ja h\xc3\xa4nen is\xc3\xa4ns\xc3\xa4 Amasa Coleman Lee oli asianajaja. Tarinan perheen sukunimi Finch on Leen \xc3\xa4idin tytt\xc3\xb6nimi. Kirjan p\xc3\xa4\xc3\xa4henkil\xc3\xb6ss\xc3\xa4, poikamaisessa Scout-tyt\xc3\xb6ss\xc3\xa4, on samoja piirteit\xc3\xa4 kuin kirjailijassa lapsena, ja Scoutin yst\xc3\xa4v\xc3\xa4n Dill-pojan hahmo perustuu Leen lapsuudenyst\xc3\xa4v\xc3\xa4\xc3\xa4n Truman Capoteen. Kun Lee oli lapsi, h\xc3\xa4nen kotiseudullaan Alabamassa 1930-luvulla pidettiin Scottsboron oikeudenk\xc3\xa4ynnit, joissa yhdeks\xc3\xa4\xc3\xa4 nuorta mustaa miest\xc3\xa4 syytettiin kahden valkoisen naisen raiskaamisesta. Heikoista todisteista huolimatta kaikki miehet tuomittiin kuolemaan lukuun ottamatta nuorinta, joka oli 13-vuotias. Useiden oikeusk\xc3\xa4sittelyjen j\xc3\xa4lkeen nelj\xc3\xa4 miehist\xc3\xa4 tuomittiin vuosiksi vankilaan. Heid\xc3\xa4t armahdettiin lopulta vuosikymmenien p\xc3\xa4\xc3\xa4st\xc3\xa4.\n_START_SECTION_\nKirjan nimi\n_START_PARAGRAPH_\nMatkijalintua (engl. mockingbird) k\xc3\xa4ytet\xc3\xa4\xc3\xa4n kirjassa symboloimaan viattomuutta ja ep\xc3\xa4oikeudenmukaisuuden uhreja. Atticus varoittaa lapsiaan ampumasta matkijalintuja, sill\xc3\xa4 ne tuottavat laulullaan pelkk\xc3\xa4\xc3\xa4 iloa:_NEWLINE_\xc2\xbbAtticus sanoi Jemille er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4: \xe2\x80\x93 Min\xc3\xa4 haluaisin mieluummin, ett\xc3\xa4 sin\xc3\xa4 t\xc3\xa4ht\xc3\xa4isit peltipurkkeihin, mutta min\xc3\xa4 tied\xc3\xa4n, ett\xc3\xa4 sin\xc3\xa4 haluat ampua lintuja. Ammu kaikki sinin\xc3\xa4rhit mit\xc3\xa4 haluat, jos l\xc3\xb6yd\xc3\xa4t niit\xc3\xa4, mutta muista ett\xc3\xa4 on synti ampua matkijalintua. Ensimm\xc3\xa4isen kerran kuulin Atticuksen sanovan, ett\xc3\xa4 oli synti tehd\xc3\xa4 jotakin, ja min\xc3\xa4 kysyin Maudie-neidilt\xc3\xa4 asiaa. \xe2\x80\x93 Is\xc3\xa4si on oikeassa, h\xc3\xa4n sanoi. Matkijalintu on Satakieli, joka ei tee muuta kuin laulaa meid\xc3\xa4n iloksemme.\xc2\xbb _NEWLINE_Oikeudenk\xc3\xa4ynnin j\xc3\xa4lkeen paikallislehden p\xc3\xa4\xc3\xa4kirjoituksessa puhutaan j\xc3\xa4lleen laululinnuista:_NEWLINE_\xc2\xbbHerra Underwood yksinkertaisesti esitti, ett\xc3\xa4 on synti ampua raajarikkoja, joko n\xc3\xa4m\xc3\xa4 sitten istuivat, seisoivat taikka juoksivat karkuun. H\xc3\xa4n vertasi Tomin kuolemaa laululintujen j\xc3\xa4rjett\xc3\xb6m\xc3\xa4\xc3\xa4n teurastukseen, johon mets\xc3\xa4st\xc3\xa4j\xc3\xa4t ja lapset syyllistyv\xc3\xa4t, ja maycombelaiset ajattelivat, ett\xc3\xa4 h\xc3\xa4n oli yritt\xc3\xa4nyt kirjoittaa niin runollisen p\xc3\xa4\xc3\xa4kirjoituksen, ett\xc3\xa4 se olisi kelvannut toistettavaksi Montgomery Advertiseriss\xc3\xa4.\xc2\xbb _NEWLINE_Ja kirjan lopussa Scout palaa itse asiaan:_NEWLINE_\xc2\xbbKyll\xc3\xa4 is\xc3\xa4, min\xc3\xa4 ymm\xc3\xa4rr\xc3\xa4n, rauhoitin h\xc3\xa4nt\xc3\xa4. \xe2\x80\x93\xc2\xa0Herra Tate on oikeassa. Atticus irroittautui minun syleilyst\xc3\xa4ni ja katsoi minuun: \xe2\x80\x93\xc2\xa0Mit\xc3\xa4 sin\xc3\xa4 tarkoitat?  \xe2\x80\x93\xc2\xa0Seh\xc3\xa4n olisi melkein samaa kuin jos ampuisi satakielen, eik\xc3\xb6 niin?.\xc2\xbb'